Landelike veiligheid van strategiese belangArgieffoto (Foto: markus53, Pixabay) Agri SA het gesê die land benodig doeltreffende misdaadintelligensie wat kan lei tot voorkomende optrede in die bekamping van plaasaanvalle. “Te midde van toenemende landelike misdaad en spesifiek plaasaanvalle, vind ek dit toenemend moeilik om boere tot kalmte te maan en om nie onverantwoordelik op te tree nie,” sê Johannes Möller, President van Agri SA. “Daar sal duidelike strategieë en ooreengekome optrede gevestig moet word, want die gewelddadigheid kan nie langer geduld word nie.” Möller het gereageer op verskeie plaasaanvalle die afgelope week wat regoor die land voorgekom het. “Die misdaad berokken ernstige skade aan die beeld van die land en dit kan nie net met polisieoptrede voorkom word nie. ŉ Langtermynverandering in die waardesisteem van die bevolking word benodig.” Volgens hom moet die boerderygemeenskap kan staatmaak op doeltreffende sigbare polisiëring om kriminele aktiwiteite in die landelike gebied pro-aktief te bekamp. Hy sê die boerderygemeenskap moet egter steeds met die polisie saamwerk en hulle organiseer in plaaswagstelsels. Hulle moet inskakel by plaaslike beveiligingstrukture en hulle eie paraatheid opskerp deur beskermingsmaatreëls soos die volgende toe te pas: * rig goeie omheinings om wonings op; * bring veiligheidshekke en diefwering aan; * installeer ŉ funksionerende alarmstelsel; * hou die deure gesluit; * moenie in die nag uitgaan om ondersoek in te stel sonder die ondersteuning van ŉ buurman nie; * handhaaf goeie werksverhoudinge met werkers en sien om na hulle veiligheid; * wees op die uitkyk vir verdagte persone en gebeure in die omgewing; en * pas doeltreffende plaastoegangprotokol toe. “Geen beskermingsmaatreël is ŉ waarborg dat ŉ plaasaanval nie sal plaasvind nie, maar dit kan ŉ aanval vertraag en bemoeilik en inwoners die geleentheid gee om alarm te maak,” het Möller bygevoeg. “Benewens die opskerping van eie paraatheid, noodsaak huidige omstandighede die doeltreffende inwerkingstelling van die Landelike Beveiligingstrategie asook Reservistestelsel op plaaslike vlak.” Hy sê goeie kommunikasie tussen die boerderygemeenskap en plaaslike polisie kan ŉ rol speel om pro-aktiewe inligting te versprei en misdaad te help voorkom. “Daarom is dit belangrik dat reaksiebeplanning saam met die plaaslike polisie gedoen word, sodat slagoffers weet wat hulle te doen staan, totdat die polisie opdaag.”